**האנטישמיות בשנת 2019**

**תמונת מצב ומגמות**

**נכתב עבור ההסתדרות הציונית העולמית על ידי אלי נחום ליום השואה 2020**

הדו"ח מבוסס על נתונים שנאספו על ידי ממקורות גלויים שונים.

מטבע הדברים, מספר האירועים המתפרסמים בדו"ח אינו משקף את כלל האירועים שהתרחשו בפועל, ולעיתים הנתונים שונים מהותית מהנתונים המפורסמים על ידי הקהילות היהודיות השונות שלהן מסד הנתונים המקיף ביותר.

המדד להגדרת אירוע כאנטישמי הוא הגדרת האנטישמיות על פי האיחוד האירופאי. כל אירוע המצוין בדו"ח עומד בהגדרה זו וזאת גם הסיבה העיקרית לשוני, אשר עלול להתגלות בין הנתונים הללו לבין אלו המתפרסמים על-ידי קהילות וגופי ניטור אחרים.

עם זאת הנתונים שעליהם מבוסס סיכום זה משקפים בראייתי את המגמות.

מאחר וזמינות הנתונים תלויה במידה רבה ביכולתם ובנכונותם של הקורבנות לדווח על התקריות, סביר להניח כי מספר האירועים גדול בהרבה מהמוצג כאן.

**כללי ועיקרי הדברים**

**מחוללי האנטישמיות העיקריים**

האנטישמיות נמצאת איתנו משחר ההיסטוריה. השורשים שלה כה עמוקים, המגמות שלה פרושות ברחבי העולם והיא אקטואלית היום כמו שהייתה לפני אלפי שנים. אם מוסיפים לזה את העובדה שהעם היהודי מהווה רק 0.22% מאוכלוסיית העולם, נתקלים בתופעה שקשה מאוד להבין כיצד היא מהווה חלק מרכזי כל-כך באנושות.

התהליכים ההיסטוריים העמוקים ביחס לאנטישמיות מתנקזים היום לשלוש קבוצות עיקריות - שמאל רדיקלי, ימין רדיקלי ואסלאם קיצוני.

**השמאל הרדיקלי** - העבר הקולוניאליסטי שרודף את אירופה, השליטה הישראלית בשטחי הגדה מאז 1967, והתבססות יהודים רבים בעמדות מפתח בכלכלה ובפוליטיקה של מדינות היבשת, עוררו גם את השמאל הרדיקלי בחריפות רבה נגד ישראל, במקרים רבים תחת אצטלה אקדמית. פרופסורים שוב ושוב מסבירים שישראל היא מקור האלימות, רוצחת ילדים, הפשע החמור בהיסטוריה המודרנית. זו לא ביקורת, אלא שקרים.

**הימין הקיצוני** - בעוד שהאנטישמיות בשנים האחרונות באירופה לבשה גוונים של אסלאם ושמאל רדיקלי, השנה הימין הקיצוני חזר למרכז הבמה. שני הפיגועים המכוונים כלפי מוסלמים ויהודים, שבוצעו במסגד בכרייסצ'רץ', ניו זילנד ובבית כנסת בהאלה, גרמניה החזירו את תשומת הלב אל הימין הקיצוני. בגרמניה, בה התרחשו השנה מאות אירועים אנטישמיים, מרביתם בוצעו על ידי פעילי ימין קיצוני.

**האסלאם הרדיקלי** - במדינות ערב, החינוך מלמעלה לשנאת יהודים 'הצליח', וגם אם הוא הופסק, התפיסות השליליות נספגו. כיום, השנאה מגיעה בעיקר מלמטה, מאוד פופולרית בתוכניות טלוויזיה ובסדרות. הפסוקים הישנים מהקוראן מקבלים עוצמה. הם תמיד היו קיימים, אבל הכול שאלה של מינון. היום הפרשנות היא הקשה ביותר. זה אופייני מאוד לתנועות האיסלאמיסטיות, שבכלל חוזרות לעבר בתור מודל. שוב ושוב מובאים פסוקים המתארים את היהודים באור שלילי, ובעיקר מציגים אותם כאויבי האסלאם המושבעים ביותר.

**עיקרי הדברים**

אצל המוסלמים באירופה זה עניין יותר פוליטי, כי הקהילות היהודיות תומכות בישראל. הקהילות המוסלמיות באירופה הולכות וגדלות, וכך גם משקלן הפוליטי, והן בונות את הזהות המקומית שלהן, כך שהסכסוך במזה"ת הוא חלק ממנו.

בשנת 2019 נמשכה המגמה של עליה במספר האירועים האנטישמיים והפגיעות האלימות ביהודים. ברוב מדינות העולם בהם מתבצע מעקב אחר אירועים אנטישמיים, נרשם בשנה החולפת מספר שיא של אירועים.

ישנן מספר מדינות ברחבי העולם שבהם הנתונים של הרשויות מעוררות דאגה. בגרמניה וארה"ב חלה עליה במספר האירועים האלימים שמבוצעים על רקע אנטישמי. בארה"ב בכל יום מתרחשת לפחות תקיפה אחת של יהודי במקום כלשהו, ובגרמניה מותקף יהודי כל שלושה ימים בממוצע .

שלושה גורמים עיקריים מהווים איום על היהודים כיום.

הראשון הוא הגורם הערבי-אסלאמי המציב איומים מצד ארגוני טרור ערבים כמו החמאס, דאעש וחיזבאללה. איומים אלו דומים למוכר לנו בישראל וכוללים איומי מטעני חבלה ומכונית תופת, ופיגועי התאבדות, ירי וסכינאות.

הגורם השני הוא האיום הניאו-נאצי, שבמשך שנים נחשב לאיום בעצימות נמוכה והתאפיין בדרך כלל בריסוס סיסמאות, תקיפות מילוליות ומדי פעם תקיפות פיזיות של יהודים על רקע אנטישמי. היו גם מקרים של ניסיונות חדירה למוסדות הקהילה לצורך פרובוקציה, ולכן הפיגוע בהאלה, גרמניה ובפאוויי סן-דייגו מהווה תמרור אזהרה משמעותי.

הגורם השלישי הוא השמאל הקיצוני המערער על הלגיטימיות של מדינת ישראל.

השנה התרחשו שני פיגועים על רקע אנטישמי. הראשון התרחש בבית הכנסת של חב"ד בעיר פאוויי שבמחוז סן דייגו בקליפורניה, בבוקר יום השבת, 27 באפריל 2019. ג'ון ארנסט חמוש ברובה AR-15 נכנס לבית הכנסת ופתח בירי, ממנו נהרגה לורי גילברט קיי, בת 60 מפאוויי שעמדה בכניסה ונפצעו הרב גולדשטיין ועוד אדם וילדה.

הפיגוע השני התרחש בבית הכנסת ברובע פאולוס בהאלה, גרמניה. שטפן באלייט הגיע ב-9 באוקטובר 2019 (יום כיפור) לבית הכנסת וניסה להיכנס לתוכו. הוא נכשל בנסיונותיו ובהמשך רצח שני בני אדם ופצע שניים נוספים.

שני המבצעים נמנו על חסידי העליונות הלבנה.

הטענה שעומדת בליבת האידיאולוגיה של העליונות הלבנה בגרסתה המודרנית היא שהגזע הלבן ניצב בפני סכנת הכחדה והוא טובע בנחשול גואה של בני אדם לא לבנים שנשלטים ומתומרנים על ידי היהודים. תומכי העליונות הלבנה מאמינים כי ניתן להצדיק כמעט כל פעולה באם מטרתה היא "להציל" את הגזע הלבן.

בניגוד לימין הקיצוני בארה"ב, הימין הקיצוני באירופה עבר שינויים רבים. שינויים אלו נוצרו כתוצאה משינויים חברתיים ושינויים באופי האיומים, כפי שהם נתפסים על ידי מנהיגי חלק זה של המפה הפוליטית: היהודים, הקומוניסטים ואף האמריקנים, מפנים בשנים האחרונות את מקומם לאויב החדש של הימין הקיצוני האירופי, האסלאם.

הפעילות האנטישמית של הימין הקיצוני באירופה בשנת 2019 התגברה והפכה שוב לגורם דומיננטי באנטישמיות. גרמניה, שם נרשמה עליה באירועים אנטישמיים שמקורם בימין הקיצוני היא המדינה עם מספר האירועים האנטישמיים הגבוה ביותר שמקורם בימין הקיצוני.

האנטישמיות המוסלמית ממשיכה להיות דומיננטית בחילול אירועים אנטישמיים בעולם. באופן גס ניתן להבחין בין שני גורמים שונים באנטישמיות המוסלמית:

ראשית, האסלאם הרדיקאלית מבית המדרש של הסאלפים הג'יהדים המושפעים מאידיאולוגיה דתית קיצונית הרואה ביהודים אויב אולטימטיבי שיחד עם הצלבנים יש להילחם בו מלחמת חורמה.

במקביל לשיח הג'יהאדי, מתקיים בעולם האסלאמי גם שיח אנטישמי מסוג אחר השם את הדגש על דה-לגיטימציה של התנועה הציונית בכלל ומדינת ישראל בפרט. אנטישמיות זו, המכונה "האנטישמיות החדשה" ואשר מאפיינת גם גורמים רבים אחרים בשמאל הרדיקאלי ואת ארגוני ה- BDS וקושרת בין העם היהודי לסכסוך הישראלי-ערבי.

שני המאפיינים של האנטישמיות המוסלמית אינם תמיד נבדלים בצורה ברורה בשטח ומשפעים יחדיו על האוכלוסייה המוסלמית במדינות השונות. גלי ההגירה של מוסלמים לארצות המערב בשנים האחרונות, בעיקר ממדינות עימות במזה"ת ומצבם הקשה, יצרו כר נרחב להשפעה משני הסוגים.

במקביל המשיכו תנועות השמאל הרדיקאלי, בעיקר בקמפוסים במדינות המערב, בתעמולה אנטי ישראלית חריפה שגרמה לסטודנטים יהודיים לחוש לא בטוחים ולא חופשיים בביטוי דעות פרו ישראליות או ציוניות.

בבריטניה, האנטישמיות רווחת במפלגת הלייבור. בעיקר סוג של אנטישמיות שמתחזה לביקורת על ישראל, אבל מופנה בפועל כלפי היהודים בבריטניה. יותר ויותר חברי מפלגת הלייבור הנתפסים בקלקלתם, מודחים או מתפטרים מתפקידם.

במזרח אירופה נרשמה ירידה במספר התקריות האלימות. יוצאת דופן בולטת למגמת הירידה במספר התקריות במזרח אירופה היא אוקראינה.

למרות האמור לעיל במהלך השנה האחרונה נרשמו גם הישגים משמעותיים בתחום המאבק באנטישמיות. בראשם קידום ההכרה בהגדרת העבודה לאנטישמיות. (המכירה למעשה באנטישמיות החדשה ובתופעת הדה-לגיטמציה כסוג של אנטישמיות).

יותר ויותר מדינות הצהירו שבכוונתן לאמץ את הגדרת העבודה לאנטישמיות שאימצה הברית הבינלאומית לשימור זכר השואה (IHRA) שנותנת כלים עבור הרשויות לזהות אנטישמיות ומאפשרת בכך את מניעתה.

גם המאבק בתנועת ה- BDS נושא פרי ויותר מדינות מאמצות חוקים המגבילים או אוסרים את פעילותם של ארגונים התומכים בחרם על ישראל.

**הקורונה – פלטפורמה להפצת אנטישמיות**

בתחילת שנת 2020 פרצה מגפת הקורונה ברחבי העולם. נגיף הקורונה גבה כבר את חייהם של עשרות אלפים ברחבי העולם ויחד איתו, באופן לא מפתיע, הוא עורר גל של אנטישמיות.

הבידוד שנכפה על מאות מיליוני אנשים ברחבי העולם עצר למעשה את תופעות האנטישמיות המוכרות לנו. בחודשים האחרונים לא נרשמו כמעט בכלל אירועים של חילול מקומות קדושים, כתובות נאצה או התנכלות פיזית ואלימות כלפי יהודים במרחב הציבורי.

אולם, גם היום, האנטישמיות הקלאסית, האנטישמיות החדשה ותנועת ה-BDS לא בזבזו זמן ויצאו ל- ”מסעות צלב” על מנת להפיץ אנטישמיות ברחבי העולם נגד העם היהודי ומדינת ישראל וזאת, במרחב הווירטואלי.

היסטורית, היהודים הואשמו ונטבחו במהלך מגיפות עולמיות – החל מהרעלת בארות מים בשנת 1348 בעת מגיפת הדבר, דרך זיהום האוויר בפריברג, גרמניה, חצי מאה לאחר מכן.

ב-1942, התעמולה הנאצית בפולין האשימה את היהודים בהפצת טיפוס וב- 1953 הואשמו היהודים על ידי מכונת התעמולה הסובייטית ב”מזימה רפואית” שהובילה למעצר של מאות יהודים רוסים. האשמות דומות נגד היהודים בשנות ה-80 ו-90 של המאה ה-20 בקרב מדיניות ערב טענו כי היהודים אשמים בהפצת האיידס ומחלות מדבקות אחרות”.

גם נגיף הקורונה אינו שונה מאחרים. ברשתות החברתיות ישנן תאוריות קונספירציות רבות נגד היהודים כגון: “היהודים מרווחים כסף מהוירוס” , “מרווחים כסף מהחיסון, על ידי ניצול השוק, או דרך הלוואות ויהודים מתויגים כ”סוחרים מאושרים” מן המצב.

כיום תאוריות הקונספירציה בחסות וירוס הקורונה הן אנטי-יהודיות ומכוונות נגד המדינה היהודית.

מכון המחקר הלאומי האסלאמי, המהווה חלק מתנועת של מוסלמים שחורים שבראשה עומד לואיס פרחאן, צייצה הודעה המרמזת כי ישראל פיתחה את וירוס הקורונה כנשק זאת בתגובה לידיעות כי מכון מחקר ישראלי עומד לשחרר חיסון נגד הנגיף.

סוכנות הידיעות האיראנית "PRESS TV" פרסמה בתחילת חודש מרץ כתבה שבה הופנתה אצבע מאשימה על התפרצות הנגיף באיראן כלפי ישראל וארה"ב. בין היתר, הכתבה כללה טענה לפיה ישראל וארה"ב "הנדסו" בעצמן את הנגיף, והתבטאות של בכיר איראני שהעריך שנגיף הקורונה הוא כלי של "לוחמה ביולוגית" נגד איראן וסין.

במקרה אחר אמר בכיר טורקי, שנחשב למקורב לנשיא ארדואן כי "הנגיף משרת את מטרות הציונות" ובלוגר טורקי האשים כי היהודים או הציונים יצרו את הווירוס כדי לשלוט בעולם.

במחקר שפורסם ב-5 במרץ על ידי ארגון CRIF, ארגון הגג של הקהילות היהודיות בצרפת, נראתה מגמה שדומה לעלילות הדם שיוחסו ליהודים בימים הביניים. בין היתר, פוליטיקאי צרפתי בשם אלאין מונדואינו שיתף סרטון אנטישמי ברשת חברתית תחת הכותרת "וירוס קורונה לגוי" שבו תיאוריה אנטישמית וקונספירטיבית לפיה הווירוס פותח על ידי היהודים "במטרה לבסס את עליונותם".

הליגה נגד השמצה הצביעה גם היא על התבטאויות אנטישמיות בהקשרי נגיף הקורונה. כך, בין היתר נכתב בקבוצות טלגרם: "סוף סוף המדע המציא תרופה לנגיף העוין ביותר של זמננו - היהדות" ו-"אם מישהו נגוע בוירוס שיוציא שקלים, שישתעל עליהם וילקק אותם ואז שייצא למסע קניות". באתר "iChan", מאתרי הימין הקיצוני המובילים בעולם, נכתב: "שילחו את החולים לישראל- אם אתה כבר מת, כדאי להוריד כמה שיותר יהודים".

פרשן פוליטי עיראקי בשם מוחמד שדק אל-האשמי, טען בראיון טלוויזיוני שנגיף הקורונה הוא מזימה אמריקנית. כדי לתמוך בטענתו, הפרשן הביא דוגמאות מן ההיסטוריה לכאורה בהן היהודים קידמו מזימות קטלניות לצרכיהם. מלומד ירדני בשם אחמד אל-שחרורימה אמר בערוץ ירמוק, ערוץ טלוויזיה ירדני שמזוהה עם האחים המוסלמים, כי היהודים מסוכנים יותר מוירוס קורונה, איידס, כולרה וכל מחלה בעולם. הוא גם אמר שכדי להינצל ממחלות אלו, יש לזכור את מסגד אל אקצה ואת הג'יהאד.

תופעה נוספת שמתרחשת בימים האחרונים הינה ה-Zoom Bombing - צירוף מילים מרשים (על משקל ה"פוטובומב") שניתן לתופעת המבקרים הלא קרואים בשיחות זום.

הפגישות בזום הפכו לשגרת חיי החברה של כולנו, אך עם הרגלים חדשים מגיעות בעיות ישנות בלבוש חדש. לפעמים זה יכול להיות משעשע, לפעמים זה סתם עוד זוג עיניים, ולעתים זה יכול להפוך לחוויה לא נעימה, בלשון המעטה. כפי שקרה כשבית כנסת בלונדון הזמין את חברי הקהילה לתפילה באמצעות זום, והפך מטרה לטרולים אנטישמים. במהלך תפילת השבת של קהילה יהודית בלונדון, השתתפו 205 מחשבים (שבחלקם לפחות צפו משפחות שלמות). לפתע המספרים עלו בחדות ל-245 משתתפים ובחלק הצ'אט של השיחה החלו להופיע דברי שטנה אנטישמיים. רק לאחר שמישהו מהקהילה שלח הודעה לרבי, הוא חסם את הטרולים, אך בשלב הזה הורים רבים כבר סילקו את ילדיהם מהמסך.

דיווחים הגיעו על תקריות שכאלו בכיתות לימוד באוניברסיטת אריזונה ובאוניברסיטת דרום קליפורניה וכן בסשן לילדים בניו ג'רזי. לפי דיווח של NBC NEWS, במהלך שיעור תורה לפני מספר ימים בזום, מספר אנשים הפריעו לשיעור באמצעות פרסום גרפיקות אנטישמיות ושימוש בשפה אנטישמית.

בקליפורניה, פגישת אונליין של הנהלת בית ספר הופסקה לאחר שמישהו חלק תוכן פורנוגרפי כמו גם דגל נאצי וצלבי קרס.

  **אירועים אלימים בולטים**

* במהלך שנת 2019 התרחשו למעלה ממאה תקיפות של יהודים חרדים בברוקלין, ניו יורק. מרביתם של התוקפים הינם אפרו-אמריקאים.
* **26 בפברואר** - הרב גבריאל דוידוביץ', הרב הראשי של ארגנטינה, הותקף על ידי אלמונים בביתו בבואנוס איירס.
* **26 בפברואר** – בפריז, צעיר יהודי הותקף באבנים וגז מדמיע על ידי קבוצת צעירים מהשכונות. במהלך התקיפה הושמעו גידופים אנטישמיים.
* 27 בפברואר - אדם מבוגר נותר מדמם לאחר תקיפה אנטישמית אכזרית לאור היום באזור Islington, לונדון.
* **28 למרץ** - מוסלמי התנפל על אישה יהודייה חרדית ודקר אותה בפראות בלב הקהילה החרדית באנטוורפן, בלגיה.
* **20 לאפריל** - ישיבת "תורת חיים", הגדולה ביותר ברוסיה, הוצתה זמן קצר לפני תחילת ארוחת ליל הסדר במקום.
* **21 באפריל** - אנשי העיירה פרוכניק שבפולין הכו ושרפו בובה הולבשה בסממנים יהודים אנטישמיים מובהקים: ציציות, מגבעת חרדית, אף ארוך ונכתב עליה: "יהודה" ו"בוגד".
* **27 באפריל** - ג'ון ארנסט (John Earnest), בן 19 נכנס ופתח בירי בבית הכנסת של חב"ד בעיר פאווי שבפרברי סן דייגו.
* **13 במאי** - דניאל גורפינקל, נגן קלרינט ישראלי הותקף בברלין,גרמניה על ידי פעילים פלסטינים.
* **14 במאי** - אשתו של מזכיר הקהילה היהודית, נדקרה ונפצעה באורח אנוש על ידי תוקף שזהותו לא ידועה במרכז העיר הלסינגבורג שבשבדיה.
* **11 ביוני** - שלמה טוויל, מנהל בית חב"ד ברוסאריו, ארגנטינה, הותקף על ידי שלושה נערים.
* **29 ביולי** - שישה כדורים נורו לעבר יוסף ליפשולץ ששהה מחוץ לבית הכנסת "ישראל הצעיר", בצפון העיר מיאמי.
* **5 באוגוסט** - יריות נורו לעבר בית הכנסת ב- Valley Village, קליפורניה.
* **14 באוגוסט** - סמוך לכיכר שטוּטגָרט (Stuttgarter) בברלין – שרלוטנבורג, חבר הוועד המנהל של ארגון יהודי הופל לקרקע.
* **29 באוגוסט** - החזן רוזנפלד דניאל אימרֶה הותקף ב- Nyiregyzáza, הונגריה.
* **16 בספטמבר** - רכב שנסע בשבת בבוקר במהירות, ניסה לדרוס שני גברים חרדים שצעדו ברחוב בעת שחזרו מבית הכנסת בג'קסון סמוך ללייקווד בניו ג'רזי.
* **9 באוקטובר (יום כיפור)** - שטפן באלייט (Stephan Ballate) ניסה להיכנס חמוש לבית הכנסת בהאלה, גרמניה.
* **10 באוקטובר (יום כיפור)** - אלמוני הצית תרמיל והשאיר אותו על מדרגות המרכז היהודי בברוקלין, ניו יורק.
* **6 בנובמבר** - גבר בן 27 נעצר על ידי ה- FBI והואשם כי הוא מתכנן לפוצץ בית כנסת בקולורדו.
* **11 בדצמ'** - חמושים פתחו בירי בתוך מכולת כשרה בניו-ג'רסי. שני היורים משתייכים לפלג הניצי בקהילת העבריים השחורים, זרם בנצרות, המאמינים שהם בני ישראל האמיתיים והיהודים הם המזויפים.
* **15 לדצמ'** - שלושה סטודנטים יהודים הותקפו באלימות על ידי 11 סטודנטים אחרים באוניברסיטת אינדיאנה בארה"ב.

**ימין קיצוני**

**הימין הקיצוני בארה"ב**

הטענה שעומדת בליבת האידיאולוגיה של העליונות הלבנה בגרסתה המודרנית היא שהגזע הלבן ניצב בפני סכנת הכחדה והוא טובע בנחשול גואה של בני אדם לא לבנים שנשלטים ומתומרנים על ידי היהודים. תומכי העליונות הלבנה מאמינים כי ניתן להצדיק כמעט כל פעולה באם מטרתה היא "להציל" את הגזע הלבן.

תנועת העליונות הלבנה חבה את תחייתה מחדש לעלייתו של הימין האלטרנטיבי, שהוא האגף החדיש ביותר בתנועה. הימין האלטרנטיבי שמורכב ברובו מצעירים שהם בחלקם המכריע גברים, הפיח אנרגיה חדשה בתנועה אך גם היה לכוח שעתיד יהיה לערער על יציבותה, באופן דומה לערעור היציבות שגרמו גלוחי הראש הגזענים (skinheads ) לתנועה במהלך שנות ה-80 ובראשית שנות ה-90 של המאה הקודמת.

הימין האלטרנטיבי מונע על ידי אידיאולוגיה בדבר העליונות הלבנה שהיא בתורה מושפעת ביותר ממספר מקורות, לרבות פלאו- שמרנות, ניאו-נאציזם, פשיזם, פוליטיקה של זהויות, שמרנים בדלנים והוגי תאוריות קונספירציה מהימין. לימין האלטרנטיבי תת-תרבות ייחודית משלו, הניזונה במיוחד משונאי נשים הגולשים במה שמכונה "מנוספרה" ופורומים ברשת כ- 4chan, Bchan ו Reddit.

בעוד הוא זוכה לסקירה תקשורתית הולכת וגוברת, שנגרמה בעיקר בשל פעולותיו עצמן כגון האלימות ב- שרלוטסוויל, הימין האלטרנטיבי חווה מחלוקות ועימותים בתוך התנועה עצמה שגרמו בין השאר לעזיבתם של רבים מהקיצוניים שלא תמכו בלאומנות לבנה בצורתה הבוטה (הידועים בשם - alt lit אלט לייט). התגובות נגד הימין האלטרנטיבי לאחר אירועי שרלוטסוויל פגעו ברבים מהדוברים המובילים שלו אך, בשונה ממה שטענו אחדים, לא הביאו לכדי שחיקה של התנועה ככללה.

הבעייתיות של תנועת העליונות הלבנה נעה מעבר לגזענות או אי סובלנות גרידא, מכיוון שהיא יותר מאוסף של דעות קדומות: מדובר באידיאולוגיה שלמה או ראיית עולם מושרשות ממש כמו אמונות דתיות חזקות. היסטוריונים רבים מעלים את ההשערה לפיה האידיאולוגיה של העליונות הלבנה בארה"ב הופיעה לראשונה בדרום בתקופה שלפני מלחמת האזרחים כאמצעי עבור תושבי הדרום הלבנים להגיב למתקפות מצד הדוגלים בביטול העבדות.

בשנים שעברו מאז, העליונות הלבנה התרחבה ונכללו בה אלמנטים רבים נוספים לרבות התמקדות באנטישמיות ונטיביזם. במשך התקופה הזו, וריאציות וגרסאות שונות של עליונות לבנה התפתחו אף הן. תומכי עליונות לבנה בעצמם לא משתמשים עוד במושג עליונות לבנה כדי להגדיר את עצמם כפי שנהגו לעשות כן בגאווה קודם לכן, אלא נוהגים להעדיף מטבעות לשון נקיים יותר כגון "לאומנים לבנים", "בדלנים לבנים", "דוגלים ריאליסטים בתורת הגזע" או "אידנטיטרים". לנוכח מורכבויות אלו, עדיין ניתן להגיע לכדי הגדרה מעשית ושימושית של המושג עליונות לבנה.

היום, האידיאולוגיה של העליונות הלבנה - ואין זה משנה באיזה וריאציה או גרסה שלה מדובר - נוטה להתמקד ברעיון לפיו הגזע הלבן ניצב בפני איום הכחדה מידי על ידי הנחשול הגואה של אנשים בעלי צבע עור אחר הנשלטים ומתומרנים בידי היהודים וגורלו ייחרץ אלא אם תומכי העליונות הלבנה ינקטו בפעולה. תומכי העליונות הלבנה מקדמים את הקונספט של "ג'נוסייד של האדם הלבן" המתרחש בהווה או עתיד להתרחש כשמטרתם היא לעורר אנשים לבנים לעתיד מדומה שכולו זוועות לבני גזעם. הסיסמה של תומכי העליונות הלבנה הפופולארית הידועה כ"ארבע עשרה מילים" משקפת את האמונות הללו וניצבת בקדמת

הבמה: "אנו חייבים להבטיח קיום עבור אנשינו ועתיד עבור ילדינו הלבנים". עתיד, כפי שתומכי העליונות הלבנה רואים זאת, הניצב בפני סכנה בשל מאמציהם של אויביהם להחריב אותו.

**הימין הקיצוני באירופה**

עד לפני שנים, היה קל יחסית להגדיר את הימין הקיצוני לאור העובדה שתומכיו השתייכו לתפיסות ניאו-נאציות וניאו-פאשיסטיות שונות, כששנאת היהודים והזרים בפיהם. אולם שני גורמים, הקמת האיחוד האירופי וזרם המהגרים, נוספו למערכת השיקולים האידיאולוגית של חלק מתנועות הימין הקיצוני, ומביאים אותנו להכיר בקיומן של קבוצות משנה, חלקן אף פילושמיות. חלק אחר מהתנועות הקפיאו את שנאת היהודים כדי להחליפה באסלאמופוביה. שני הגורמים הוסיפו רבות לטשטוש הלאומי ובכך לחיזוק התמיכה במפלגות הימין הקיצוני מצד בוחרים מתונים יותר פוליטית.

בבדיקה של מפלגות ימין רדיקליות מכל רחבי היבשת, בתוך האיחוד ומחוץ לו שמיוצגות בפרלמנטים השונים, לצד אזכור של מפלגות שלא זוכות לייצוג, בשל שיטת בחירות או סיבות אחרות, בהכללה גסה, ניתן לומר שברוב מדינות אירופה יש מסה של 5%-10% של גרעין בוחרים קשה שמזדהה עם מצע הימין הקיצוני עד כדי תמיכה אלקטורלית. שיעורם באוסטריה אף מגיע לרבע מהאוכלוסייה.

מאחורי הקבוצה הזו, שייתכן שנתפסת כקטנה יחסית, יש אוכלוסייה גדלה והולכת, במדינות מסוימות היא עשויה להגיע למחצית האוכלוסייה, שתומכת באלמנטים שונים מתוך המצע של מפלגות הימין הקיצוני. בכך באות לידי ביטוי שתי תופעות החל מסוף שנות ה-90, לגיטימציה ציבורית רחבה למפלגות אלה לפעול בפרלמנט, ונדידה של תפיסות קיצוניות, תוך מעבר במסנן אידיאולוגי מסוים, אל לב הקונצנזוס.

לצד ההבדלים במדיניות החוץ בקרב המפלגות וכן בתחום הכלכלי, ישנם הבדלים או ניואנסים נוספים שבאים לידי ביטוי בצורה שונה בכל מפלגה. ראשית, היחס ליהודים הוא עניין גיאוגרפי כיום: בחינה של 15 מפלגות הימין הקיצוני שהזכרנו, מעלה כי כל המפלגות האנטישמיות להוציא אחת (ביוון), פועלות במדינות שהשתייכו בעבר לגוש הקומוניסטי. מנגד, כל המפלגות הקיצוניות שאינן אנטישמיות, פועלות במערב אירופה, שם בחרו המפלגות להרחיק עצמן מתפיסות אנטישמיות, בין אם מתוך שינוי אמיתי, ובין אם מסיבות טקטיות.

בהולנד ובאיטליה, מפלגת החירות והליגה הצפונית בהתאמה, הן שתי מפלגות שמלכתחילה אינן משתייכות לימין הקיצוני המסורתי ואף ניתן לסווגן כפילושמיות. חלק נכבד מפעילי המפלגות הללו מקורו בשמאל האירופי והן מציעות תפיסות כלכליות ליברליות, בשונה מהימין הקיצוני המסורתי שתומך על פי רוב בסוציאליזם כזה או אחר, שמשולב עם תפיסות לאומניות-גזעניות.

הסיבה לכך היא שהימין הרדיקלי המקורי ביקש לדאוג לרמת החיים של קבוצת הרוב תוך שלילת זכויות מיעוטים ואילו המפלגות בהולנד ואיטליה זיהו כבר בתחילת המילניום את הבעייתיות שבמדיניות הרווחה האירופית שמעודדת הגירה לא חוקית והישענות על מערכת הרווחה במקום עבודה. באיטליה, הברית הצפונית, שבעבר נטען כלפיה שהיא בעלת תפיסות פאשיסטיות וקסנופוביות, שינתה את תפיסותיה אחרי פיגועי 11 בספטמבר 2001.

גם החזית הלאומית הצרפתית עברה שינוי ביחס לישראל לפחות כלפי חוץ, לאחר שלה פן האב העביר את המושכות לבתו. עם זאת, ניכר שבמפלגה הצרפתית ישנה עדיין ביקורתיות רבה כלפי ישראל ונראה כי מתחת לשטח מתקיימות תפיסות אנטי-ישראליות לכל הפחות אם לא אנטישמיות.

שלוש מפלגות הימין הקיצוני הסקנדינביות, השבדים הדמוקרטים, הפינים האמיתיים ומפלגת העם הדנית, הודיעו גם הן בכל פורום והזדמנות על תמיכתם הבלתי מסויגת בישראל ובעם היהודי. הראשונה מבין השלוש

עשתה כברת דרך ארוכה מתפיסות ניאו-נאציות בעבר, אולם שתי המפלגות האחרות באות מרקע שונה, ליברלי-שמרני. נותרה אמנם חשדנות בקרב חלק מהקהילות היהודיות, והטענה על כך שמסיבות טקטיות בחרו המפלגות להחליף אנטישמיות באסלאמופוביה, אולם ידוע על יהודים מקומיים שהצטרפו למפלגות אלה ועל אחרים שהסכימו שהמפלגות נלחמות באנטישמיות שבשורותיהן. מפלגה סקנדינבית נוספת, מפלגת הפרוגרס הנורבגית, קרובה יותר באופייה לגלגול הקודם הליברלי-שמרני של המפלגה הפינית והמפלגה הדנית, והיא נחשבת לפרו-ישראלית מקרב המפלגות הנורבגיות ולתומכת נלהבת בהעברת השגרירות הנורבגית מתל אביב לירושלים.

בבלגיה, מפלגת הבלוק הפלמי שהייתה פאשיסטית והואשמה באנטישמיות ובקסנופוביה, אולצה על ידי בית המשפט העליון להתפרק ב-2004 וכשהוקמה מחדש כ"אינטרס הפלמי", החלה להתבטא בצורה פרו-ישראלית. מנהיג המפלגה החדשה, פיליפ דה וינטר העניק ב-2005 ראיון למגזין "השבוע היהודי" שמופץ בקרב הקהילה היהודית של ניו יורק. בראיון זה פרס דה וינטר את השקפת העולם של מפלגתו ביחס לישראל, ליהודים, להיסטוריה ולהגירה ממדינות האסלאם. לדברי דה וינטר, מעולם לא פרסמה המפלגה פרסומים אנטישמיים, כולל קודמתה, הבלוק הפלמי, דברים שזכו לאישוש על ידי המדען הפוליטי ההולנדי קאס מוד, בספר שכתב ב-2003, עוד קודם להקמת האינטרס הפלמי.

הימין הקיצוני באירופה, אותו חלק מהמערכת הפוליטית שהפך מנודה מהמרחב הפוליטי האירופי לאחר מלחמת העולם השנייה והשואה, החל לחזור באיטיות לרחובות בשנות ה-60 וה-70 ולפוליטיקה החל משנות ה-80. מאז, הוא עבר שינויים רבים, חלקם קוסמטיים וחלקם מהותיים. שינויים אלו נוצרו כתוצאה משינויים חברתיים ושינויים באופי האיומים, כפי שהם נתפסים על ידי מנהיגי חלק זה של המפה הפוליטית: היהודים, הקומוניסטים ואף האמריקנים, מפנים בשנים האחרונות את מקומם לאויב החדש של הימין הקיצוני האירופי, האסלאם.

בשנות ה-60 וה-70, הדור הראשון שנולד לאירופה שאחרי המלחמה, כבר היה חלק מהמשחק הפוליטי. המאבקים הפוליטיים התנקזו במידה רבה אל הרחוב, שם קבוצות פאשיסטיות וקבוצות אנטי-פאשיסטיות, כמו גם קבוצות קומוניסטיות ואנטי-קומוניסטיות התעמתו ביניהן. מאחורי הקלעים הייתה אכן מעורבות רבה מצד המעצמות באשר למתרחש ברחובות אירופה. כך החל תהליך שיבתו של הימין הקיצוני אל מעל השטח, כמי שהציג רעיונות שהפכו בהדרגה למקובלים בקרב ציבור גדל והולך.

בשנות ה-80, התהליך צבר תאוצה על רקע משבר כלכלי. נוכחותם של המהגרים מהעולם השלישי ובעיקר ממדינות מוסלמיות החל להיות מורגש. זרם של פועלים מטורקיה ומצפון אפריקה, שהיו מוכנים לעבוד בשכר נמוך מאוד נכנס בשערי היבשת, ועבור מי שקרא לשמירה על הגזע האירופי היה זה כמעין סמרטוט אדום.

באותן שנים, האויב הגדול של הימין הקיצוני היה עדיין העם היהודי ומדינת ישראל כמובן, ואנשי ימין קיצוני מרחבי היבשת שמרו על יחסים קרובים עם מנהיגים ערבים ובראשם סדאם חוסיין, מי שנתפס כמתריס בפני ישראל וארה"ב שנואות נפשו של הימין.

בסוף שנות ה-80 קרס הגוש הקומוניסטי, מהאויבים הגדולים של הימין הקיצוני. מתוך הריסותיו צצו גורמים לאומנים ואנטישמים שבפעם הראשונה מזה עשרות שנים יכלו להרים את ראשם.

מפלגות הימין הקיצוני באירופה מכוונות למצביעים הצעירים, וכמה מהמועמדים שלהן הם בני פחות מ-30, כמו גם כמה מתומכיהן האדוקים ביותר. המפלגות מנסות להעביר את המסרים נגד ההגירה ונגד האיחוד האירופי לדור הצעיר, החל מערבי שתייה עבור המבוגרים, טירות מתנפחות לילדים ונוכחות משמעותית ברשתות החברתיות.

לפי תחקיר של סוכנות הידיעות אי-פי, המצביעים הצעירים באירופה פונים ימינה מהר יותר ורחוק יותר מאשר הדור המבוגר יותר, כפי שהראו הבחירות האחרונות באיטליה, צרפת, ספרד ואוסטריה. למגמה עשויות להיות השלכות רבות על הבחירות הבאות לפרלמנט האירופי ובכמה מדינות.

מדובר בשינוי משמעותי מאז הימים שאחרי מלחמת העולם השנייה, כשהשוליים של הימין היו מזוהים עם הנאצים ועם השמדתם של ששת מיליון היהודים בשואה. מתנגדיהם טוענים כי מועמדים מהימין הקיצוני הצליחו למתג מחדש את עמדותיהם הגזעניות הישנות, אף שמדובר באותה הגברת בשינוי אדרת, כולל קריאה מפורשת לאלימות וקידום אג'נדה למען הנוצרים ונגד המוסלמים, שאותה כינו ברשויות הביטחון בבלגיה כ"ימין קיצוני בצווארון לבן". אולם, היום המועמדים פונים לאוכלוסייה שלא זוכרת את השפל שאליו הגיעה היבשת באמצע המאה שעברה בגלל עמדות אלה - מלחמת עולם שהותירה כמעט את כל המדינות בהריסות.

אף שבכל מדינה התופעה באה לידי ביטוי בצורה שונה, המגמה הכללית ברורה. הימין צמח בכל רחבי אירופה, עם תמיכתם המפתיעה של רבים מהמצביעים הצעירים - שבאופן מסורתי נוטים שמאלה. על פי ההערכות, 17% מהמצביעים בין הגילאים 18 עד 34 באיטליה הצביעו עבור מפלגת "הליגה" בשנת 2018, לעומת 5% בלבד בשנת 2013. באוסטריה, 30% מהמצביעים הצעירים ביותר בחרו ב"מפלגת החירות" בשנת 2017, לעומת 22% בשנת 2013. מגמות דומות נרשמו גם בגרמניה עם מפלגת "אלטרנטיבה לגרמניה" ובצרפת עם מפלגת "החזית הלאומית".

רובן של מפלגות הימין האולטרה־שמרניות, לאומניות ופופוליסטיות אינן מסתירות את אהדתן לישראל ואת רצונן בקרבתה. אולם, רוב המפלגות הללו - "פידס" בהונגריה, "מפלגת החופש" באוסטריה, "ליגה" באיטליה, "אלטרנטיבה" בגרמניה ו"הליכוד הלאומי" בצרפת - מוקצות בעיני הקהילות היהודיות, שרואות בהן קיצוניות ואנטישמיות. גם אם מספר גדל והולך של יהודים מצביע להן, בעיקר בשל התחושה שהן

השותפות היחידות למאבק באיום מצד קהילות המהגרים המוסלמיות והערביות, מוצאת עצמה ישראל בפני מלכוד: קשרים עם מפלגות אלו הם בגדר "יחסים מסוכנים", שעלולים לחזק את תדמיתה "הימנית קיצונית" של ישראל ולגרום לקרע עם יהדות אירופה, שנלחמת על מקומה וקיומה.

**שמאל רדיקלי**

**האנטישמיות החדשה**

לעומת מפלגות הימין הקיצוני הפופוליסטיות (הפונות אל הציבור הרחב של פשוטי העם לגיוס תמיכה ואהדה מבין שורותיו, תוך שימוש במסרים פשוטים וקליטים) המדגישות את האיום על הזהות הלאומית והתופסות את היהדות כהשפעה זרה שברצונן לנטרל, המפלגות הפופוליסטיות של השמאל הקיצוני מקשרות את היהודים עם האליטות הקוסמופוליטיות ועם הקפיטליזם העולמי שנגדם הן נאבקות.

בהקשר זה יש לתת תשומת לב לברית הצומחת בין השמאל הקיצוני לאסלאם הקיצוני – שתי קבוצות בעלות השקפות עולם שעל פניו אינן תואמות, אך משתפות פעולה נגד ישראל והיהודים. הברית המוזרה הזאת מוסברת על ידי תיאוריה חדשה שנקראת "Intersectionality" (הצטלבות הדיכוי) – המאומצת על ידי רבים בשמאל הקיצוני, שקוראת להצלבת כל הקבוצות המופלות. הבסיס של התיאוריה הוא התאחדות כל אותן קבוצות שרואות עצמן מופלות ומקופחות כדי להילחם יחד נגד האויב של כל אחת מהן בנפרד.

אנשים המייצגים את האסלאם הקיצוני כיום הצליחו לקשר את השנאה שלהם לישראל, שמוצגת כדאגה כנה מצידם לזכויות הפלשתינים, לרעיון של Intersectionality, תוך שהם מציירים את ישראל כדמון שכל אנשי הקדמה צריכים להילחם בו. בכך, הם פועלים להחדרת הרעיונות האנטישמיים לשיח המרכזי. שיח זה מצייר

את יהודי ישראל כעריצים לבנים (בניגוד לדעת האנטישמים מהימין הקיצוני, הרואים ביהודים גזע נחות) בעוד המוסלמים בכלל והפלשתינים בפרט, מוצגים רואים כחלק ממעגל המדוכאים והמקופחים העולמי.

הברית בין השמאל הקיצוני לאסלאם הקיצוני הרסנית במיוחד, מכיוון שסטודנטים עומדים בפני בחירה ברורה: תמיכה בישראל שגוררת נידוי ממעגלי שמאל ומארגוני זכויות אדם, או הצטרפות לקמפיין האנטי־ישראלי והאנטישמי.

אנשי האסלאם הקיצוני והשמאל הקיצוני מייצרים מציאות אלטרנטיבית, שלפיה ליהודים אין זכות להגדרה עצמית וישראל היא המפרה הגדולה ביותר של זכויות אדם בעולם.

**הגדרה**

האנטישמיות החדשה כוללת תופעות אנטישמיות אסלאמיסטיות, נוצריות קתוליות ומודרניות, בעלות חידושים ואופי ייחודי שהחלו להתבטא בסוף המאה ה-20 והתחזקו בתחילת המאה ה-21. בשונה מביטויי האנטישמיות המסורתית בהם ביקשו להעמיד מציאות של אמת אחת, תוך ביטול השונה, מבקשת האנטישמיות החדשה להכיר באחר ובשונה תוך כיבוד הגיוון התרבותי, האתני והדתי, אך להדיר את ישראל כחברה סוררת הנאחזת בציונות, כדגם אתנוצנטרי של מדינת לאום. האנטישמיות החדשה מתאפיינת בשנאה והסתה נגד מדינת ישראל ובהתנגדות לקיומה, לצד שנאה ואלימות כלפי יהודים.

מגוון מדינות, תנועות, איגודים וארגונים, אינם מקבלים את זכותו של העם היהודי להגדרה עצמית במדינת ישראל, ושוללת את זכותו להקים מדינת לאום. גופים אלה, הכוללים, בין השאר, מדינות ערביות, מדינות עולם שלישי, תנועות אסלאמיות, תנועות שמאל קיצוניות אירופאיות וקבוצות אנטישמיות, הפכו את הדה־לגיטימציה של מדינת ישראל לדפוס מכונן של פעולתם. המושג הנ"ל מתייחס לתהליך המוביל גופים אלה לשתף פעולה במהלכים דיפלומטיים והסברתיים כנגד מדינת ישראל.

ארגון "סטודנטים למען צדק בפלסטין" (SJP) הוא אחד הארגונים האנטי-יהודיים והאנטי-ישראליים המובילים בקמפוסים, אך הוא לא השחקן היחיד: אגודת הסטודנטים המוסלמים (Muslim Student Association), תנועת ה- BDS (חרם, הימנעות מהשקעות ועיצומים), שבוע האפרטהייד של ישראל, ,Kairos Palestine הקול היהודי למען השלום, יהודים אירופים למען שלום צודק, כל אלה מטילים על כתפיה של ישראל בלבד את האחריות לסכסוך במזרח התיכון ומאשימים אותה ב"רצח עם" לכאורה של הפלסטינים.

**חרם, הסטת השקעות וסנקציות (Boycott, Divestment, Sanctions - BDS)**

אחד הביטויים הפוליטיים של תופעת האנטישמיות החדשה היא תנועת ה- BDS. שורשיה של התנועה בוועידת דרבן, דרום אפריקה, בשנת 2001, בה הוגדרה ישראל כמדינת אפרטהייד ומשתתפי הוועידה קראו לבידודה של ישראל ונקיטת סנקציות בינ"ל נגדה. החלטת וועידת דרבן הייתה הבסיס להקמת תנועת ה - BDS אשר הושקה רשמית ביולי 2005.

ה- BDS אינו ארגון. אין לו כתובת. זוהי תנועה. אבל היא מובלת בידי "ארגון החרמות המרכזי" (BDS NATIONAL COMMITTEE ,BNC), שבסיסו ברמאללה ושהוקם בידי עומר ברגותי, לשעבר דוקטורנט באוניברסיטת תל אביב. הארגון הזה מאגד 28 ארגונים פלסטיניים שונים, הניזונים בעיקר ממימון מערבי. התנועה הקימה גם עשרות ארגונים בארה"ב ובאירופה, העוסקים בעיקר במאבק שתכליתו חיסול מדינת ישראל, והכל במסווה של מאבק לגיטימי לזכויות אדם של בני "העם הפלסטיני".

השמאלנים האדוקים מסתתרים מאחורי הטענה שמדובר במאבק פוליטי לגיטימי נגד מדיניותה של ישראל, נגד "הכיבוש" למשל. אבל ה"פתרון" שלהם לסכסוך היהודי ערבי אינו אלא "הפתרון הסופי" למדינת היהודים. כל ארגון או פעיל שקורא ל"סיום הכיבוש ופלסטין חופשית מהירדן עד לים", יודע שהוא קורא לחיסולה של מדינת ישראל. כל מי שקורא ליישום "תביעת השיבה" מבין שהוא מתכוון למחיקתה של מדינת ישראל כמדינה יהודית. כל מי שמצדיק או "מבין" פעילות טרור נגד ישראל, רואה לנגד עיניו תמונת עולם שבה ישראל אינה קיימת.

הכלים שבהם עושים ארגוני ה־BDS שימוש הוגדרו היטב בידי נתן שרנסקי: דמוניזציה, דה־לגיטימציה, ומוסר כפול. כך הכשירו האנטישמים רדיפה ורצח יהודים, מימי קדם ועד ימינו אנו. היהודים היו רוצחי המשיח, מרעילי הבארות, מפיצי המגפות, השולטים בעולם באמצעות "זקני ציון", הבנקים, התקשורת, הקומוניזם והקפיטליזם גם יחד. היהודים רצחו ילדי נוצרים כדי לאפות מצות וילדי ערבים כדי להשביע צימאון לדם. טפלו עלינו בוגדנות, "נאמנות כפולה", והפלו אותנו לרעה. כל מה שהיה מותר לגויים היה אסור ליהודים, מימי "ונוסף גם הוא על שונאינו", דרך ימי ה"נומרוס קלאוזוס", ועד שלילת זכותנו להגנה עצמית כשאלפי רקטות משוגרות אלינו.

"כשם שהאנטישמיות של אתמול הכשירה את הקרקע לקראת גירוש ורצח של היהודים, כך מנהיגי תנועת ה־BDS תרים אחרי הכלים העתיקים של דמוניזציה, דה לגיטימציה ומוסר כפול על מנת להניח את היסודות לעולם ללא מדינת ישראל", כותב שרנסקי.

ההצהרות ה"פוליטיות" של מנהיגי הארגונים שוללות במפורש את זכותה של מדינת ישראל להתקיים ואת זכות ההגדרה העצמית של העם היהודי. עומר ברגותי, מייסד ה־BDS הצהיר כי הוא "בהחלט מתנגד לזכותה של מדינה יהודית להתקיים בכל חלק שהוא של פלסטין". כלומר - לא "הכיבוש" של 67' הוא המטרה לתעמולה שלו, אלא עצם קיומה של ישראל. גם בגבולות 1948. זוהי דה לגיטימציה של מדינה יהודית. זוהי אנטישמיות.

במסווה זה של התנגדות פוליטית לכאורה למדיניותה של ישראל מתנחלת תנועת ה־BDS בקמפוסים בארה"ב. השמאל הרדיקלי האמריקאי הופך בצינורות הללו לאנטישמי ומשיל מעליו את המסווה הדקיק של מאבק למען מיעוטים וזכויות אדם.

**בריטניה**

הסיכום מתבסס על דו"ח ה- CST לשנת 2019.

בשנת 2019 נרשם שיא של 1,805 אירועים אנטישמיים בבריטניה. שנת 2019 הייתה השנה הרביעית ברציפות שרשמה סך הכל תקריות שיא וממשיכה במגמה מתמשכת של גידול במספר אירועי השנאה האנטישמיים במדינה זו.

1,805 התקריות האנטישמיות שנרשמו על ידי CST בשנת 2019 היו עלייה של שבעה אחוזים לעומת 1,690 התקריות האנטישמיות שנרשמו בשנת 2018. 1,805 אירועים אלה התפשטו לאורך השנה, כאשר למעלה ממאה תקריות נרשמו בכל חודש זו השנה השנייה ברציפות; מה שמצביע על כך שאווירה כללית של חוסר סובלנות ודעות קדומות שומרת על סך האירועים הגבוהים, ולא אירוע ספציפי.

עם זאת, הסיכומים החודשיים הגבוהים ביותר בשנת 2019 הגיעו בפברואר ודצמבר, שני החודשים שבהם הבעיה של האנטישמיות במפלגת הלייבור הייתה נושא לדיון ופעילות מתמשכים: פברואר, בגלל התפטרותם

של כמה חברי פרלמנט מהלייבור, חלקם ציין אנטישמיות כסיבה אחת להחלטתם; ודצמבר, בשל התמקדות בנושא האנטישמיות במהלך קמפיין הבחירות הכללי.

בסך הכל בשנת 2019, נרשמו 224 אירועים אנטישמיים בהם העבריין, או הביטויים שהביעו, היו קשורים למפלגת הלייבור, או ביטויי אנטישמיות בהקשר של טענות על אנטישמיות לכאורה במפלגת הלייבור. מדובר בעלייה לעומת 148 אירועים מסוג זה שרשמה CST בשנת 2018.

697 אירועים אנטישמיים התרחשו באופן מקוון בשנת 2019, והיוו 39 אחוז מסך כל 1,805 התקריות ועלייה של 82 אחוזים לעומת 384 אירועים מקוונים בשנת 2018. מרביתם של 697 האירועים המקוונים הללו התרחשו במדיה החברתית. עלייה גדולה זו באנטישמיות מקוונת המדווחת ל- CST היא הגורם הבולט ביותר המסביר מדוע CST רשמה עלייה כוללת באירועים אנטישמיים בשנת 2019. סך כל התקריות המקוונות שנרשמו על ידי CST רק מעידים וככל הנראה יבינו את גודל הבעיה: קמפיינים ממוקדים המכוונים לקורבנות בודדים כוללים לעתים קרובות עשרות חשבונות מדיה חברתית ומאות ואפילו אלפי ציוצים, תמונות או פוסטים, אך כל קמפיין מסוג זה נרשם על ידי CST כאירוע בודד. תקריות בהן מעורבים מדיות חברתיות נרשמות רק על ידי ה- CST אם דיווחו ל- CST על ידי הקורבן או עד, אם התוכן מראה עדות לשפה מוטיבציה או מיקוד אנטישמי ואם העבריין הוא בריטי או פנה ישירות לקורבן שבבריטניה.

158 תקיפות אנטישמיות אלימות התרחשו בשנת 2019, עלייה של 25 אחוז לעומת 126 התקריות מסוג זה שנרשמו בשנת 2018 והמספר הגבוה ביותר של תקריות אלימות שנרשמו אי פעם על ידי CST בשנה אחת. כמעט מחצית מ -158 האירועים האלימים הללו נרשמו בשלוש מחוזות: בארנט (29 תקיפות), האקני (28) וסלפורד (15). בשנת 2019 אירעו 88 מקרים של נזק וחילול רכוש יהודי; 98 איומים אנטישמיים ישירים; 1,443 אירועים בקטגוריית התנהגות פוגענית, הכוללים התעללות מילולית, כתובות נאצה אנטישמיות, התעללות אנטישמית באמצעות מדיה חברתית ומקרים חד פעמיים של דואר שנאה; ו -18 אירועים של עלונים או דוא"ל אנטישמיים המוניים.

**צרפת**

הסיכום מתבסס על דו"ח ה- SPCJ לשנת 2019.

יהודי צרפת, המייצגים פחות מ -1% מכלל האוכלוסייה, התמודדו עם יותר מ 41% מכלל המעשים הגזעניים שבוצעו בצרפת בשנת 2019.

מספר המעשים האנטישמיים שנרשמו בצרפת נמוך משמעותית מהנתונים בפועל בגלל:

**הרגל** - האנטישמיות מושרשת כל כך בחיי היומיום והפכה לאלימה כל כך עד שקורבנות מעשים כאלה איכשהו נכנעים לגורלם ומראים סוג של הרגל. רבים מהם אינם מגישים תלונה במשטרה.

**פחד** - מספר נפגעי פעולות אנטישמיות מצהירים כי הם לא מגישים תלונה במשטרה מחשש למעשה נקם.

**חוסר אמון** - מספר רב של קורבנות של מעשים אנטישמיים אינם מאמינים כי חקירה או אישום פלילי יביאו למסקנה מוצלחת.

**אינטרנט** - האיומים כוללים רק כמה מקרים שנצפו באינטרנט, אך לא את הפעילות האנטישמית המלאה המופצת ברשת. הרוב המכריע של ההסתה והתעמולה האנטישמית עברו לאינטרנט בשנים האחרונות.

**ארצות הברית**

שנת 2019 היתה שוב שנה של אנטישמיות גוברת בכל רחבי ארצות הברית. בכל יום מתרחשת לפחות תקיפה אחת של יהודי במקום כלשהו ארה"ב.

ניו יורק היא הבטוחה ביותר מכלל הערים הגדולות באמריקה. אבל בשני סוגי פשיעה חלה עלייה גדולה השנה בעיר הגדולה והבטוחה הזאת: מעשי אונס, ופשעי שנאה. במספר מעשי האונס נרשם זינוק של 22%. במספר ההתנכלויות ליהודים נרשם זינוק זהה, 22% (התנכלויות לשחורים זינקו ב־33%). יש המצביעים על כך שאלה שני התחומים שבהם יש משמעות גדולה למודעות הקורבן למעשה, ועל כן ייתכן שמה שמשפיע על הנתונים זו לא עלייה במספר המעשים אלא עלייה במספר הדיווחים. ועדיין, היהודים הם הקבוצה המוטרדת ביותר בניו יורק. יותר מפי ארבעה תקיפות של יהודים מאשר תקיפות של שחורים. יותר מפי 20 תקיפות של יהודים מאשר תקיפות של טרנסג׳נדרים.

בנוסף לרצח בבית הכנסת של חב"ד בעיר פאווי שבפרברי סן דייגו, במהלך שנת 2019 התרחשו עשרות תקיפות של יהודים חרדים בברוקלין, ניו יורק. מרביתם של התוקפים הינם צעירים אפרו-אמריקאים.

בניו יורק, מספר פשעי השנאה נגד יהודים עלה במידה משמעותית בתשעת החודשים הראשונים של השנה הנוכחית, כחלק מעליה כללית בעבירות השנאה בעיר. מכוח המשימה של משטרת ניו יורק למאבק בפשעי שנאה דווח על 311 פשעי שנאה בסך הכול עד לחודש ספטמבר, לעומת 250 שדווחו בתקופה המקבילה ב-2018.

55 אחוזים מפשעי השנאה המדווחים, שהם 163 מקרים, כוונו נגד יהודים. במהלך אותה התקופה אשתקד דיווחה משטרת ניו יורק על 108 פשעי שנאה אנטישמיים.

באופן עקבי, כבר שנים, שדו"ח ה-FBI מציג שנה אחר שנה נתון דומה ביחס לארצות הברית כולה. עלייה בפשעי השנאה נגד יהודים בארצות הברית. הדוחות לא קובעים שרוב פשעי השנאה כוונו כלפי יהודים, אלא שכ 60% מפשעי השנאה על רקע דתי שמתועדים בהם כוונו נגד יהודים.

מדו"ח הליגה נגד השמצה עולה כי לפחות 12 בני אדם התומכים בעליונות לבנה נעצרו בארה"ב מאז הטבח בבית הכנסת בפיטסבורג בשנה שעברה בחשד לתכנון, איום או ביצוע של מעשה אנטישמי. התרחשו לפחות 50 מקרים שבהם תומכי עליונות לבנה הואשמו בפגיעה ברכוש של מוסדות יהודיים מאז אירוע הירי האנטישמי בפיטסבורג. 12 מבין מקרי הוונדליזם כללו סמלי עליונות לבנה, ו-35 מהם שבהם הופצה תעמולה גזענית.

רבים מהמקרים האנטישמיים, כולל אירוע הירי בבית חב"ד בקליפורניה שבו נהרג אדם ונפצעו שלושה, הושפעו מתקיפות קודמות של תומכי עליונות לבנה. היורה בבית חב"ד, ג'ון ארנסט, אמר שקיבל השראה למעשיו מהטבח במסגד בכרייסטצ'רץ שבניו זילנד במארס שעבר, שבו נרצחו 51 בני אדם.

בפנסילבניה זיהתה המשטרה תומך עליונות לבנה שהשתמש בזהויות שונות ברשת כדי לשלוח מסרים מאיימים, ביניהם תמונה שלו מכוון רובה סער לעבר קבוצת מתפללים יהודים.

באוגוסט האחרון, כוח משימה של ה-FBI עצר אדם בלאס וגאס המואשם שתכנן לזרוק בקבוק תבערה לעבר בית כנסת או מטרות אחרות, ביניהן בר שבו נוהגים לבלות לקוחות מקהילת הלהט"ב ומשרדי הליגה נגד השמצה בלאס וגאס.

עוד עולה כי מספר התקריות האנטישמיות במדינה נשאר גבוה, שכן נספרו 780 אירועים בחצי השנה הראשונה ב-2019, לעומת 785 מקרים באותה תקופה בשנת 2018. מהליגה נגד השמצה נמסר כי נספרו לפחות 30 מקרים נוספים של אנשים בעלי "אידאולוגיה לא ידועה" שפגעו במוסדות יהודיים באמצעות הצתה, ונדליזם או הפצת תעמולה שנחשבת אנטישמית או "תעמולת שנאה", אך לאו דווקא משתייכים להגדרה של עליונות לבנה.

**אוניברסיטאות בארה"ב ותנועת ה- BDS**

ארגון AMCHA שמטרתו להיאבק באנטישמיות במוסדות האקדמיים בארה"ב, פרסם את הדו"ח השנתי שלו, תחת הכותרת: "ההטרדה של סטודנטים יהודים בקמפוסים בארה"ב: כיצד ההקצנה האנטי ציוניות באקדמיה והתגברות פעילות ה-BDS מובילים להסתה אנטישמית בקמפוסים". הדו"ח סוקר את ממדי האנטישמיות בקמפוסים בארה"ב ומצביע על מגמה מדאיגה של הגברת פעילות אנטישמיות בקמפוסים, בין היתר על רקע העלייה בפעילותBDS  במרחב האקדמי. הדו"ח מתבסס על יותר מ-400 מוסדות אקדמיים ברחבי ארה"ב במסגרתן תיעד הארגון יותר מ-2500 אירועים אנטישמיים בקמפוסים מאז 2015. להלן הממצאים העיקריים שפורסמו בדו"ח:

* בעוד שתקיפות על רקע אנטישמיות קלאסית צנחו בקמפוסים ב-42%, תקיפות על רקע אנטי ישראלי גברו ב-70%. כמו כן, ישנה עליה של 147% בתקיפתם של סטודנטים יהודים ופרו-ישראלים, האשמה של הסטודנטים בתמיכתם בגזענות, רצח עם, עליונות לבנה ועוד.
* ניסיונות למגר את הסטודנטים היהודים והפרו-ישראלים מהחיים הסטודנטיאליים ומהפעילויות בקמפוס הוכפלו, כמו גם הקריאות להחרים אותם.
* תופעת הדמוניזציה והדה לגיטימציה לישראל עלתה ב-32%, יחד עם האשמת הציונות או ישראל ב"עליונות לבנה".
* קידום ועיבוי הנרטיב של חיסול ישראל (התבטאויות אלו הוכפלו ביותר מחצי).
* אירועים שקידמו דמוניזציה או דה לגיטימציה לישראל ומומנו ע"י המוסד האקדמי עלו ב-85%.
* מוסדות אקדמיים שבהם נרטיבים אנטישמיים מודרניים נפוצים היו צפויים לקיום אירועי BDS פי 11 לעומת מוסדות אחרים.
* התנהגותם של פעילי קמפיין ה-BDS והנרטיב של הקמפיין שויכו ל-86% מהתקיפות בעלות האופי האנטישמי המודרני (אנטי-ישראל).
* 92% מהביטויים התומכים בקמפיין ה-BDS כללו אופי אנטישמי מודרני (אנטי ישראל).

**גרמניה**

ההתקפה האנטישמית האלימה ביום כיפור (9 באוקטובר) בהאלה, אשר במהלכה ניסה פעיל ימין קיצוני לפלס ללא הצלחה את דרכו לבית הכנסת כדי לבצע פיגוע, ובהמשך רצח שני אנשים לא יהודים, אשר שהו באותו זמן בסמוך, היוותה נקודת ציון חדשה באלימות האנטישמית בגרמניה. לדברי יוסף שוסטר, נשיא מועצת היהודים המרכזית בגרמניה, האכזריות של הפיגוע היא "הלם עמוק עבור כל היהודים בגרמניה".

2019 היו התנכלויות מילוליות או כתובות ולא של פגיעה פיזית, כאשר מקרים חמורים של תקיפה, כמו גם של וונדליזם, מתרחשים לעיתים רחוקות מאוד.

באופן חריג, בחודש יוני הושחתו קברים בבית העלמין היהודי בעיר סטרנד ובמשטרה המקומית הביעו חשש כי מדובר בפעילות של ארגון ניאו נאצי.

האלמונים השחיתו ארבעה קברים והקהילה היהודית הגישה תלונה במשטרה. יש לציין כי מדובר באירוע האנטישמי השלישי בתוך שבוע לאחר שמקרים דומים נתגלו בשני בתי עלמין יהודיים באזור.

במקביל, דרום אפריקה היא חוד החנית של קמפיין ה-BDS העולמי.

סולידריות שמפגינה דרום אפריקה עם התנועה הלאומית הפלסטינית מקורה עוד בימי המאבק נגד האפרטהייד. קשרים הדוקים נוצרו עוד בשנות השישים בין שתי התנועות, שכן ישראל נתפסה אז כבת

בריתו של משטר האפרטהייד בדרום אפריקה. אבל דרום אפריקה של 2019, כמו ישראל של 2019, רחוקות שנות אור מאותן שתי המדינות בשנות השישים, פוליטית וכלכלית כאחד. בדרום אפריקה יש קהילה פלסטינית זעירה לכל היותר. ובכל זאת, דווקא שם הופכת המערכה נגד ישראל לקולנית יותר משנה לשנה.

כבר ב-2012 הצהיר שר המסחר של דרום אפריקה, רוב דיוויס, שיאסור על תיוג מוצרים מההתנחלויות בגדה המערבית כ"תוצרת ישראל". כיום, הפעילים של BDS כבר לא מסתפקים בעידוד החרם על מוצרים מההתנחלויות, אלא קוראים לחרם תרבותי ואקדמי מקיף על ישראל. החרם אמנם לא קיבל הכשר רשמי, אך אמנים, חוקרים ומוזיקאים מישראל מתקבלים שם תכופות בהפגנות מחאה, אם לא בהודעות על ביטול הופעתם המתוכננת. במצב העניינים הנוכחי, קשה מאוד להעלות על הדעת ביקור של שר ישראלי בדרום אפריקה.

**ארגנטינה**

תקריות/אירועים מרכזיים:**פברואר,** תשעה קברים בבית העלמין היהודי בסנט לואיס חוללו.

**פברואר**, הרב הראשי של ארגנטינה, הרב גבריאל דוידוביץ', הותקף בביתו בבואנוס איירס. התוקפים הכו באכזריות את הרב, והוא אושפז בבית החולים במצב קשה.

**אפריל**, במהלך תפילת ערבית בבית הכנסת "מקדש יוסף" בבואנוס איירס, זוג אלמונים חלפו בסמוך לבית הכנסת והחל לקרוא הערות אנטישמיות לעבר המתפללים. האישה פרצה לתוך בית הכנסת וצעקה 'מוות ליהודים, להרוג את היהודים. המתפללים השתלטו והצליחו להרחיקה מבית הכנסת, אך

מיד לאחר מכן התקרב אליהם הגבר והחל לתקוף את המתפללים באמצעות סכין, בשעה שקרא לעברם גם הוא הערות אנטישמיות. כמה מתפללים נפצעו קל כתוצאה מההתפרעות.

**מאי**, חזן בית כנסת בשכונת פלרמו בבואנוס איירס הותקף באכזריות בסיום תפילת ליל שבת.

**יוני**, אלחנדרו ביונדיני (Alejandro Biondini), מנהיג ימני קיצוני, החליט להתמודד לנשיאות ארגנטינה, אמר שהוא יגרש את השגריר הישראלי אם ייבחר.

**יוני**, שלמה טוויל, מנהל בית חב"ד ברוסאריו הותקף על ידי שלושה נערים.

**יוני**, כתובות נאצה אנטישמיות רוססו על האנדרטה לזכר ניצולי השואה בצ'אקו

**יולי**, אלמונים ריססו צלב קרס בחזית העמותה לתרבות יהודית "יצחק לאון פרץ" ("Isaac León Peretz")

**ספטמבר**, חולל ונהרס בבית הקברות היהודי בטוקומאן

**אוקטובר**, בית קברות יהודי בלה טבלה, עיר במטרופולין בואנוס איירס הושחת.

**נובמבר**, סרטון אותו הכינו תלמידי תיכון כמטלה לשיעור היסטוריה, ובו הם שרים שירי נאצה נגד יהודים בעודם מחופשים להיטלר במדים נאציים, זכה לציון 90.

**סקנדינביה**

באירוע חריג ביותר, שהתרחש במקביל, מדבקות של טלאי צהוב הודבקו באתרים יהודיים רבים בדנמרק נורווגיה ובשוודיה בתאריך ציון ליל הבדולח.

במקביל אלמונים חיללו יותר מ-80 קברים בבית העלמין היהודי בעיר רנדרס שבמערב דנמרק.

האירוע המשולב בוצע ככל הנראה על ידי חברי ארגון Nordic Resistance Movement (NRM), ארגון ימין קיצוני הפעיל בשלוש המדינות ועל פי הערכות נועד להפגין עוצמה.

בדנמרק ובנורווגיה הקהילות היהודיות מדווחות על מספר מועט של אירועים אנטישמיים במהלך השנה. לא ידוע על אירועים חריגים נוספים.

ממשלת נורווגיה החליטה להמשיך להפעיל ואף להאיץ את תכנית המאבק שלה באנטישמיות, שתוכננה להסתיים בשנת 2020.

**שבדיה: שיא בתקריות אנטישמיות**

הדו"ח המלא של המועצה הלאומית השבדית למניעת פשיעה, מציג לא פחות מ-280 פשעי שנאה אנטישמיים באותה השנה, לעומת 182 אירועים בשנת 2016. בפועל, מדובר במספרים הגבוהים ביותר שיש ברשומות השבדיות, מאז תחילת המדידות הנרחבות בשנת 2006.

מכלול הנתונים מציג כי בשנת 2018 מספר פשעי שנאה שנבעו ממניע גזעני או משנאת זרים בשבדיה, עלה ב-69 אחוזים לעומת 2016, עם לא פחות מ-4,865 מקרי אלימות בשנה שעברה. הלכה למעשה, מספר המקרים בהם המניעים האנטישמיים "הובילו" וייצגו את הגידול המשמעותי ביותר משנת 2016 בפשעי שנאה.

יותר ממחצית היהודים החיים בשבדיה מתגוררים בבירת המדינה שטוקהולם. לפי ההערכות, במדינה חיים סך של כ-15 אלף יהודים. ביטוי משמעותי להחרפה במצב העניינים המתוח של הקהילה היהודית, ניתן לראות במאלמו, העיר השלישית בגודלה במדינה. בעיר ישנם כ-450 יהודים (בפרברי העיר כ-1500 יהודים) הסובלים מההשלכות החמורות של התגברות העוינות כלפיהם בכלל, ומתקריות אנטישמיות בפרט, ובהן הצתת קברים בבית העלמין היהודי, וונדליזם ופשע מאורגן.

במאי, אשתו של מזכיר הקהילה היהודית של שבדיה נדקרה בעיר הלסינבורג, סמוך לעיר מגוריה - מאלמה. כתוצאה מכך, היא נפצעה באורח קשה מאוד. הרקע למעשה, היה ככל הנראה אנטישמיות.

לפי הודעה שפרסם משרד החוץ הישראלי מאוחר יותר, "התוקף הוא מוסלמי וזהותו ידועה למשטרת שבדיה". הוא נעצר בדנמרק לאחר שחצה את הגבול בניסיון לברוח מהמדינה. לאחרונה נמסר כי אינו כשיר לעמוד לדין.

לצד זאת, עיריית מאלמו הכריזה כי תשקיע שני מיליון דולר בקרן שתילחם באנטישמיות.

**צ'כיה**

באפריל, שש מצבות בבית הקברות היהודי בכפר Osoblaha הופלו או שטקסטים וציורים לא ברורים רוססו עליהם. ביוני, תערוכה בינלאומית בצ'כיה בה השתתפו נציגים ישראלים הושחתה על ידי אלמונים במחאה נגד ישראל וצה"ל, שריססו את שמותיהם של פלסטינים שנהרגו על ידי חיילי צה"ל. למעט שני מקרים אלו לא דווח על אירועים חריגים בצ'כיה בשנת 2019.

אחוז ניכר מגילויי האנטישמיות שכן מדווחים קהילה היהודית מקורן באינטרנט, בעיקר ברשתות החברתיות, באתרי ימין-קיצוני ותקשורת פרו-רוסית.

בינואר, הבית התחתון של הפרלמנט הצ'כי אימץ החלטה שמכירה בהגדרה הבינלאומית של האנטישמיות.

אף על פי שההגדרה של הברית הבין-לאומית לזכר השואה אינה מחייבת, אמר דובר בית הנבחרים, ראדק וונדרסק (Radek Vondracek), כי היא יכולה לסייע לרשויות להתמודד עם פשעי שנאה.

**פולין**

לאנטישמיות בפולין בשנת 2019 יש קשר למשבר המדיני שהתרחש בתחילת השנה. המשבר החל בהתבטאות של ראש הממשלה נתניהו, אשר נאמרה כמעט כבדרך אגב במהלך תדרוך שגרתי לעיתונאים ישראלים בשולי וועידת וורשה. במענה לשאלה של עיתונאית ישראלית על חוק השואה הפולני, השיב נתניהו כי היו פולנים ששיתפו פעולה עם הנאצים והרגו יהודים, וכי אף אחד שטען זאת לא הועמד לדין בפולין על פי אותו חוק. התדרוך נערך בעברית, אולם עיתונאית דוברת אנגלית ציטטה את דבריו

כאילו נתניהו אמר שהאומה הפולנית כולה ("The Poles") שיתפה פעולה עם הנאצים. דברים אלה עוררו מיד תגובות חריפות ביותר בוורשה. נתניהו ערך גם שיחת הבהרה טלפונית עם ראש ממשלת פולין, מתאוש מורבייצקי, שלאחריה הודיעה פולין שתוריד את דרג המשלחת לוועידת וישגראד המתוכננת, מראש ממשלה לשר חוץ.

כשנדמה היה שהצדדים השתלטו על המשבר, ממלא מקום שר החוץ, ישראל כץ, בסדרה של ראיונות בתקשורת תקף במילים חריפות את העם הפולני על שיתוף הפעולה שלו עם הגרמנים, וציטט את הקביעה מעוררת המחלוקת של ראש הממשלה המנוח יצחק שמיר מלפני יותר מ-30 שנה, שלפיה "הפולנים יונקים את האנטישמיות עם חלב אימם" (מאוחר יותר נסוג שמיר עצמו מאמירה זו).

התגובות בפולין, של הממשלה, התקשורת, והציבור, היו קשות ביותר. פוליטיקאים מכל קצוות הקשת הפוליטית גינו את דבריו וקבעו שמשמעותם היא שגם היום כל פולני הוא אנטישמי, ולכן גם מי שהצילו יהודים ונלחמו בנאצים – כולם היו אנטישמים.

ברקע המשבר הנוכחי וסערת החוק הפולני אשתקד התרחשו בפולין מספר רב יחסית של אירועים אנטישמיים וביניהם חילולי בתי קברות, כתובות נאצה ומופע אנטישמי אחד בהשתתפות כל תושבי העיירה.

להלן מבחר אירועים:

* **ינואר**, עשרות פעילים בארגוני ימין קיצוני בפולין ערכו הפגנה נגד הממשל הפולני מחוץ למחנה אושוויץ-בירקנאו- זאת בזמן שנערך במקום טקס לציון יום השואה הבינלאומי.
* **פברואר**, בית הקברות היהודי בשווידניצה חולל.
* **פברואר**, בית הקברות היהודי בורוצלב חולל.
* **מרץ,** כותרת העיתון הלאומני "רק פולין" ((Tylko Polska) הציגה את השאלה "כיצד לזהות יהודי?".
* **מרץ,** כתובת אנטישמית ענקית נכתבה על הקירות נגד רעש באזור מחלף Zakopianka המוביל אל Mszana Dolna. בכתובת נכתב: "Mszana Dolna נקייה מיהודים" (MSZANA DOLNA ZYDOW WOLNA)
* **מרץ**, בית הקברות היהודי בצ'נסטוחובה חולל.
* **אפריל**, אנשי העיירה פרוכניק הכו ושרפו בובה בעלת מאפיינים סטראוטיפיים יהודיים בערב ליל הסדר. הבובה שסימלה את יהודה איש קריות שבגד בישו, הולבשה בסממנים יהודים אנטישמיים מובהקים: ציציות, מגבעת חרדית, אף ארוך ונכתב עליה: "יהודה" ו"בוגד".
* **מאי**, מועמד מפלגת ימין קיצוני הניח כיפה על ראשה של מועמדת מפלגת השלטון במהלך עימות בין המועמדים בבחירות לפרלמנט האירופי וטען כי היא "משועבדת לאינטרסים של יהודים".
* **יוני**,אלמונים השחיתו מצבה לזכרם של 16 קורבנות יהודים של הכיבוש הגרמני בפולין במלחמת העולם השנייה בעיירה Karminowice שליד לובלין.
* **יולי,** בית הקברות היהודי בטרנוב חולל.
* **ספטמבר**, שני צעירים ישראלים הותקפו על ידי תיירים זרים במועדון לילה מקומי בוורשה.
* **אוקטובר**, כתובות נאצה אנטישמיות רוססו על חומת הגטו בקרקוב.

**הונגריה**

במהלך שנת 2019 דווחו מספר מועט של פשעי שנאה אנטישמיים כשהבולט ביניהם היה תקיפתו של החזן רוזנפלד דניאל אימרֶה ב- Nyiregyzáza.

מספר האירועים קטן במקצת לעומת השנה הקודמת. ב-2018 דיווח על 32 אירועים ואילו השנה דווחו 23 אירועים: 8 מקרים של כתבות נאצה מקרה אחד של תקיפה ו -14 מקרים של דברי שנאה. מרבית האירועים, למעט מקרה התקיפה קשורים בדר"כ למיליארדר היהודי אמריקאי ממוצא הונגרי ג'ורג' סורוס שמככב בכל מערכת בחירות בהונגריה, לפרלמט, לפרלמנט האירופאי או בשנה הזאת, בבחירות מקומיות.

**נקודות מרכזיות במאבק נגד אנטישמיות בשנת 2019**

בחודש אוקטובר הציג אחמד שהיד, הממונה מטעם מועצת זכויות האדם של האו"ם לענייני חופש דת או אמונה, בפני העצרת הכללית של האו"ם, דוח שהוקדש לתופעת האנטישמיות. ניתן לראות בדו"ח מאמץ מקיף להתמודד עם התופעה בקנה מידה עולמי. מסקנותיו העיקריות הן:

* הדוח קובע בברור כי תופעת האנטישמיות נמצאת בעלייה.
* הדוח מציף את התופעה הניכרת של אי-דיווח, לנוכח שכיחות האנטישמיות ברחבי העולם.
* הדוח מציג עמדה כלפי הגדרת האנטישמיות של ארגון ה-IHRA, המכירה בה ככלי חינוכי ולא משפטי מועיל אשר "יכול להציע הכוונה חשובה לזיהוי אנטישמיות", וקורא למדינות לאמץ אותה.

לראשונה ביוון, ד"ר אפסטתיוס סי ליאנוס ליאנטיס (Efstathios C. Lianos Liantis), המזכיר המיוחד של משרד החוץ של משרד החוץ של דיפלומטיה דתית ותרבותית, מונה למזכיר מיוחד למאבק באנטישמיות ולהכחשת השואה.

במאי השנה ממשלת הולנד הקצתה 3.35 מיליון דולר למאבק באנטישמיות, וזאת הפעם הראשונה שהולנד הניחה את המאבק בראש סדר העדיפויות הלאומי שלה.

עוד במאי, "הוועדה לשיוויון ולזכויות אדם" (The Equality and Human Rights Commission) הגוף שאחראי על אכיפת השיוויון החברתי בבריטניה הודיע כי פתח בחקירה רשמית נגד מפלגת הלייבור בחשד שהפלתה יהודים.

בית משפט במונטנה קבע כי אנדרו אנג'לין, מנהל האתר הנאצי "The Daily Stormer" ישלם 14 מיליון דולר פיצויים לטניה גרש, מתווכת נדל"ן יהודייה בעקבות דרישתו "להטריל אותה כמו פעם". השופט פסק סכום של כ-4 מיליון דולר פיצויים עבורה, ועבור בעלה ובנה שספגו הטרדות אנטישמיות במהלך 2016. בנוסף, פסק השופט כי, עורך האתר, ישלם 10 מיליון דולר נוספים בגין התנהגותו הקיצונית, אותה יש "לגנות אותה בכל תוקף" לפי השופט.

בצרפת, אלאן סוראל נדון מספר פעמים לעונשי מאסר וקנסו כבדים בגין אנטישמיות והכחשת שואה.

הוועד המנהל של אונסק"ו (ארגון החינוך, המדע והתרבות של האו"ם) החליט בחודש דצמבר להוציא את הקרנבל השנתי בעיר אלסט שבבלגיה מרשימת האתרים העולמיים, ולהפסיק את החסות והמימון שניתנו לו. זאת בעקבות מייצגים אנטישמיים בתהלוכת הקרנבל השנתי, בין היתר של דמויות יהודים חרדים בעלי אפים ארוכים ופאות כבדות, מחוברים לשקי כסף ורובצים על עכברושים, שגררו תגובות נזעמות בקרב ארגונים יהודיים וישראליים.

**אימוץ הגדרת האנטישמיות של הברית הבינלאומית לשימור זיכרון השואה**

תנאי מקדים לחשיפה ומאבק שיטתי באנטישמיות הוא הגדרתה.

בשנת 2016, הברית הבינלאומית לשימור זיכרון השואה (IHRA) – שחברות בה למעלה מ 30 מדינות מערביות, הגדירה מהי אנטישמיות. טקסט זה כולל גם דוגמאות להסתה ואפליה נגד ישראל. הגדרת IHRA אמנם אינה מסמך משפטי, אך היא יצרה מסגרת המשמשת לעיתים קרובות לזיהוי התנהגות אנטישמית.

אחת מהנקודות המשמעותיות ביותר במאבק באנטישמיות התרחשה ב- 12 לדצמבר 2019. נשיא ארה"ב חתם על צו נשיאותי המציין כי הממשל יעניק פרשנות לחוק פדרלי האוסר על אפליה בתוכניות מקבלות סיוע כספי פדרלי, מתוך מטרה למסד נוהל בנוגע לאנטישמיות.

ההודעה, לפיה הממשל האמריקני יאמץ את הגדרת האנטישמיות של הברית הבינלאומית לשימור זיכרון השואה (IHRA), הינה צעד חשוב המכיר בדאגה ההולכת וגוברת בנוגע לאנטישמיות בקמפוסים אמריקאיים.

החלטה זו באה לאחר שורה רבה של פרלמנטים ומדינות רבות שהחליטו לאמץ את הגדרת האנטישמיות של ה- IHRA (כוח המשימה הבינלאומי להנצחת זכר השואה). בשנת 2019 אומצה הגדרת האנטישמיות של IHRAעל ידי יוון, הפרלמנט של צרפת, קנדה, סלובקיה, בית הנבחרים ההולנדי, משרד החוץ האמריקני, הבישופים של הכנסייה של וויילס, מולדובה, הבית התחתון של הפרלמנט הצ'כי, פורטוגל וארגון מדינות אמריקה. השבוע הצטרפה קפריסין אל רשימת המדינות שאימצו את הגדרת האנטישמיות של ה-IHRA. בנוסף, מוסדות רבים במדינות שונות קיבלו גם הם את הגדרת ה IHRA לשימושם. למשל, יותר מ -150 מוסדות בבריטניה עשו זאת.

**המאבק נגד תנועת ה- BDS**

המאבק בתנועת ה- BDS הגיע בשנת 2019 לשני מוקדים. השלב שממשיך את המגמה הקודמת של מאבק משפטי כנגד התופעה ואליה הצטרף השנה המאבק הפוליטי המביא את סוגיית תנועת החרם אל בתי המחוקקים במדינות השונות.

במאי השנה, הפרלמנט הגרמני אישר הצהרה הקובעת כי קמפיין ה-BDS הוא אנטישמי. ההצהרה, שאושרה ברוב גדול מצד חברי הפרלמנט הגרמני, אינה אוסרת על פעילות BDS במדינה, אולם קוראת לבית הנבחרים הפדרלי, לפרלמנטים במדינות המחוז ולעיריות לא לשתף פעולה או לממן ארגונים התומכים בחרם על ישראל.

באוקטובר, רוב חברי הבונדסטאג האוסטרי קבעו כי ארגון ה- BDS הינו אנטישמי.

צעדים משפטיים ממלאים תפקיד חשוב בהפרעת הפעילות של תנועת ה-BDS. במאי 2019, תביעות הוגשו נגד 24 עיריות בספרד בגין תמיכתן ב- BDS. בינואר 2019, בית משפט במדינת באווריה אישר את זכותה של העיר מינכן לאסור על אירועי BDS במרחב הציבורי שלה. בספטמבר נאסרה כניסתו לבריטניה של מייסד ארגון ה- BDS, עומר ברגותי .

בקליפורניה, הוקפאה תוכנית לימודים חדשה שכללה תכנים של ה-BDS. התוכנית, שיועדה לתיכונים, הכילה בין היתר שירים המתארים את ישראל כמדינה כובשת ומדכאת.